In drome begin verantwoordelikhede 
In my laaste droom van jou
reis ek per boot na Ithaka
sonder jou, weg van jou.
Totdat ’n stem oor die luidspreker aankondig:
jy is ’n ekstra passasier.
Vir die res van die droom
loer ek deur patryspoorte,
staan op die dek
en soek tevergeefs na jou,
’n ontglippende fata morgana.
Soms sien ek ’n voet,
’n hand of jou silhoeët
of hoor jou lag. Rinkelende ysblokkies
in ’n whiskyglas. ’n Snoekerbal gesink.
’n Kabine wat sluit.
My laaste droom van jou,
op reis per boot na Ithaka,
glashelder, afwesig én aanwesig
jy, ’n Salome-verbeel.
